AN COIMISIÚN EORPACH An Bhruiséil,3.1.2023 COM(2023) 2 final 2023/0001(NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh, thar ceann an Aontais Eorpaigh, sa 66ú seisiún den Choimisiún um Dhrugaí Támhshuanacha maidir le sceidealú substaintí faoin gCoinbhinsiún Aonair um Dhrugaí Támhshuanacha 1961, arna leasú ag Prótacal 1972, agus faoin gCoinbhinsiún maidir le Substaintí Síceatrópacha 1971



MEABHRÁN MÍNIÚCHÁIN 1.Ábhar an togra Baineann an togra seo leis an seasamh atá le glacadh, thar ceann an Aontais Eorpaigh, sa 66ú seisiún den Choimisiún um Dhrugaí Támhshuanacha maidir le sceidealú substaintí faoin Choinbhinsiún Aonair na Náisiún Aontaithe um Dhrugaí Támhshuanacha 1961, arna leasú ag Prótacal 1972, agus faoi Choinbhinsiún na Náisiún Aontaithe maidir le Substaintí Síceatrópacha 1971. Tá sé beartaithe go dtionólfar an 66ú seisiún den Choimisiún um Dhrugaí Támhshuanacha ón 13 go dtí an 17 Márta 2023. 2.COMHTHÉACS AN TOGRA 2.1.Coinbhinsiún Aonair na Náisiún Aontaithe um Dhrugaí Támhshuanacha 1961, arna leasú ag Prótacal 1972, agus Coinbhinsiún na Náisiún Aontaithe maidir le Substaintí Síceatrópacha 1971 Is é is aidhm do Choinbhinsiún Aonair na Náisiún Aontaithe um Dhrugaí Támhshuanacha 1961, arna leasú le Prótacal 1972 (‘an Coinbhinsiún um Dhrugaí Támhshuanacha’) mí-úsáid na ndrugaí a chomhrac le gníomhaíocht idirnáisiúnta chomhordaithe. Tá dhá fhoirm idirghabhála agus rialaithe i gceist leis a fheidhmíonn le chéile. Sa chéad dul síos, déantar iarracht seilbh, úsáid, trádáil, dáileadh, allmhairiú, onnmhairiú, monarú agus táirgeadh na ndrugaí a theorannú do chuspóirí míochaine agus eolaíochta amháin. Sa dara dul síos, comhraictear an gháinneáil ar dhrugaí trí chomhar idirnáisiúnta chun gáinneálaithe drugaí a dhíspreagadh. Le Coinbhinsiún na Náisiún Aontaithe maidir le Substaintí Síceatrópacha 1971 (‘an Coinbhinsiún maidir le Substaintí Síceatrópacha’) bunaítear córas rialaithe idirnáisiúnta le haghaidh substaintí síceatrópacha. Ba fhreagairt é ar éagsúlú agus leathnú speictream na ndrugaí mí-úsáide, agus tugadh rialuithe isteach trína bhíthin ar roinnt drugaí sintéiseacha de réir an riosca mí-úsáide a bhí ag baint leo, ar thaobh amháin, agus a luach teiripeach ar an taobh eile. Is páirtithe iad Ballstáit uile an Aontais sna Coinbhinsiúin sin, ach ní páirtí é an tAontas. 2.2.An Coimisiún um Dhrugaí Támhshuanacha Coimisiún de chuid Chomhairle Eacnamaíoch agus Shóisialta na Náisiún Aontaithe (ECOSOC) is ea an Coimisiún um Dhrugaí Támhshuanacha agus leagtar amach a fheidhmeanna agus a chumhachtaí, inter alia, sa dá Choinbhinsiún. 53 Bhallstát de na Náisiúin Aontaithe arna dtoghadh ag ECOSOC atá ann. Beidh 12 Bhallstát ina gcomhaltaí den Choimisiún um Dhrugaí Támhshuanacha agus ceart vótála acu i mí an Mhárta 2023. Tá stádas breathnóra ag an Aontas laistigh den Choimisiún um Dhrugaí Támhshuanacha. 2.3.An gníomh atá beartaithe ag an gCoimisiún um Dhrugaí Támhshuanacha Déanann an Coimisiún um Dhrugaí Támhshuanacha leasuithe tráthrialta ar an liosta substaintí atá i gceangal leis na Coinbhinsiúin agus sin ar bhonn moltaí ón Eagraíocht Dhomhanda Sláinte (EDS) a gcuireann a Coiste Saineolaithe ar Spleáchas ar Dhrugaí comhairle uirthi. Mhol EDS d’Ard‑Rúnaí na Náisiún Aontaithe an 2 Nollaig 2022 seacht gcinn de na substaintí a ndearna Coiste Saineolaithe EDS ar Spleáchas ar Dhrugaí athbhreithniú criticiúil orthu a chur leis na sceidil a ghabhann leis na Coinbhinsiúin. Iarrtar ar an gCoimisiún um Dhrugaí Támhshuanacha ina 66ú seisiún, a thionólfar i Vín ón 13 go dtí an 17 Márta 2023, cinntí a ghlacadh maidir le sceidealú na substaintí sin faoi na Coinbhinsiúin. 3.An seasamh atá le glacadh thar ceann an Aontais Bíonn iarmhairtí díreacha ag athruithe ar na sceidil a ghabhann leis an dá Choinbhinsiún ar raon feidhme dhlí an Aontais i réimse an rialaithe drugaí le haghaidh na mBallstát uile. Foráiltear le hAirteagal 1(1) de Chinneadh Réime 2004/757/CGB ón gComhairle an 25 Deireadh Fómhair 2004 lena leagtar síos forálacha íosta maidir leis na heilimintí a chomhdhéanann gníomhartha coiriúla agus pionóis i réimse na gáinneála aindleathaí ar dhrugaí (an ‘Cinneadh Réime’) go gciallaíonn, chun críocha an Chinnidh Réime, ‘druga’ substaint a chumhdaítear leis an gCoinbhinsiún um Dhrugaí Támhshuanacha nó leis an gCoinbhinsiún maidir le Substaintí Síceatrópacha agus aon cheann de na substaintí a liostaítear san Iarscríbhinn a ghabhann leis an gCinneadh Réime. Tá feidhm, dá bhrí sin, ag an gCinneadh Réime maidir le substaintí a liostaítear sna Sceidil a ghabhann leis an gCoinbhinsiún um Dhrugaí Támhshuanacha agus leis an gCoinbhinsiún maidir le Substaintí Síceatrópacha. Dá réir sin, déanann aon athrú ar na sceidil atá i gceangal leis na Coinbhinsiúin sin difear díreach do rialacha coiteanna de chuid an Aontais agus athraíonn sé raon feidhme na rialacha sin, i gcomhréir le hAirteagal 3(2) den Chonradh ar Fheidhmiú an Aontais Eorpaigh (CFAE). Is amhlaidh cibé acu an tsubstaint atá i gceist a bheith faoi rialú san Aontas nó a mhalairt. Mheas Coiste Saineolaithe EDS ar Spleáchas ar Dhrugaí naoi substaint ag a 45ú cruinniú agus chinn sé a mholadh go ndéanfaí seacht gceann acu a sceidealú, agus dhá shubstaint bhreise a choinneáil faoi fhaireachas. Tá substaint amháin a mholtar a sceidealú faoi réir bearta rialaithe ar fud an Aontais cheana féin: cuireadh 3-MMC le liosta na ndrugaí sa Chinneadh Réime in 2022. Tá dian‑fhaireachán á dhéanamh ag an Lárionad Faireacháin Eorpach um Dhrugaí agus um Andúil i nDrugaí ar cheithre shubstaint acu (ADB-BUTINACA, prótonaitiséin, eitiséin, eatóiniotaiseipín). Tá faireachán á dhéanamh ag an Lárionad Faireacháin Eorpach um Dhrugaí agus um Andúil i nDrugaí ar an dá shubstaint eile (2-meitil-AP-237 agus α-PiHP). Is iad an aidíonasólam agus an brómasólam an dá shubstaint atá le coinneáil faoi fhaireachas, agus tá faireachán á dhéanamh orthu ag an Lárionad Faireacháin Eorpach um Dhrugaí agus um Andúil i nDrugaí freisin. Is é a mholtar le moladh an Choimisiúin maidir le seasamh ón Aontas tacú le moltaí EDS, is é sin, rialú na seacht substaint thuasluaite, ós rud é go bhfuil na moltaí sin i gcomhréir le staid reatha an eolais eolaíoch. Maidir leis na substaintí sícighníomhacha nua sin, tá faisnéis a thacaíonn lena gcur leis na Sceidil a ghabhann leis na Coinbhinsiúin ar fáil freisin ón mBunachar Sonraí Eorpach um Dhrugaí Nua, bunachar de chuid an Lárionaid Faireacháin Eorpach um Dhrugaí agus um Andúil i nDrugaí. Is gá go suífidh an Chomhairle seasamh an Aontais le haghaidh chruinniú an Coimisiún um Dhrugaí Támhshuanacha ina n‑iarrfar air cinneadh a dhéanamh maidir le sceidealú substaintí. Mar gheall ar na srianta a bhaineann le stádas breathnóra an Aontais, ba cheart do na Ballstáit a bheidh ina gcomhaltaí den Choimisiún um Dhrugaí Támhshuanacha i mí an Mhárta 2023 an seasamh sin a chur in iúl, ag gníomhú go comhpháirteach dóibh le leas an Aontais laistigh den Choimisiún um Dhrugaí Támhshuanacha. Níl an tAontas ina pháirtí sna Coinbhinsiúin sin ach tá inniúlacht eisiach aige sa réimse lena mbaineann.

Chun na gcríoch sin, molann an Coimisiún seasamh Aontais a bheidh le cur in iúl ag na Ballstáit a bheidh ina gcomhaltaí den Choimisiún um Dhrugaí Támhshuanacha i mí an Mhárta 2023, thar ceann an Aontais Eorpaigh, sa 66ú seisiún den Choimisiún um Dhrugaí Támhshuanacha maidir le sceidealú substaintí faoin gCoinbhinsiún um Dhrugaí Támhshuanacha agus faoin gCoinbhinsiún maidir le Substaintí Síceatrópacha. Roimhe seo, ghlacadh an Chomhairle seasaimh den chineál sin ón Aontas, rud a chur ar a chumas don Aontas labhairt d’aon ghuth ag cruinnithe den Choimisiún um Dhrugaí Támhshuanacha roimhe seo maidir leis an sceidealú idirnáisiúnta, toisc gur vótáil na Ballstáit a bhí rannpháirteach sa Choimisiún um Dhrugaí Támhshuanacha a bhfabhar an sceidealaithe i gcomhréir leis an seasamh a bhí glactha ag an Aontas. 4.BUNÚS DLÍ 4.1.Bunús dlí nós imeachta In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena mbunófar ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’ Tá feidhm ag Airteagal 218(9) CFAE bíodh an tAontas ina chomhalta den chomhlacht, nó ina pháirtí sa chomhaontú, nó ná bíodh. Áirítear ar na ‘gníomhartha... a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear freisin ionstraimí nach bhfuil éifeacht cheangailteach leo faoin dlí idirnáisiúnta, ach a fhéadfaidh ‘tionchar cinntitheach a imirt ar inneachar na reachtaíochta a ghlacfaidh reachtóir an Aontais Eorpaigh’. Is ‘comhlacht arna chur ar bun le comhaontú’ é an Coimisiún um Dhrugaí Támhshuanacha de réir bhrí an Airteagail sin, nó is comhlacht é a bhunaigh ECOSOC – comhlacht de chuid na Náisiún Aontaithe – agus sannadh cúraimí sonracha dó faoin gCoinbhinsiún um Dhrugaí Támhshuanacha agus faoin gCoinbhinsiún maidir le Substaintí Síceatrópacha. Cinntí sceidealaithe an Choimisiúin um Dhrugaí Támhshuanacha, is ‘gníomhartha... a bhfuil éifeachtaí dlíthiúla leo’ iad de réir bhrí Airteagal 218(9) CFAE. De réir an Choinbhinsiúin um Dhrugaí Támhshuanacha agus an Choinbhinsiúin maidir le Substaintí Síceatrópacha, faigheann cinntí an Choimisiúin um Dhrugaí Támhshuanacha éifeacht cheangailteach go huathoibríoch, ach amháin más rud é go bhfuil an cinneadh curtha faoi bhráid ECOSOC ag páirtí lena athbhreithniú laistigh den teorainn ama is infheidhme. Is cinntí críochnaitheacha iad cinntí ECOSOC ar an ábhar seo. Tá éifeachtaí dlíthiúla ag cinntí sceidealaithe an Choimisiúin um Dhrugaí Támhshuanacha i ndlíchóras an Aontais freisin de bhua dhlí an Aontais, ós rud é go bhfuil siad in ann tionchar cinntitheach a imirt ar inneachar reachtaíocht an Aontais, mar atá, Cinneadh Réime 2004/757/CGB ón gComhairle. Bíonn iarmhairtí díreacha ag athruithe ar na Sceidil a ghabhann leis an dá Choinbhinsiún ar raon feidhme na hionstraime dlíthiúla sin de chuid an Aontais. Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe. Dá bhrí sin, is é Airteagal 218(9) CFAE bunús dlí nós imeachta an chinnidh atá beartaithe. 4.2.Bunús dlí substainteach Braitheann an bunús dlí substainteach atá le cinneadh faoi Airteagal 218(9) CFAE go príomha ar chuspóir agus ar inneachar an ghnímh atá beartaithe agus a nglacfar seasamh thar ceann an Aontais ina leith. Is leis an ngáinneáil aindleathach ar dhrugaí a bhaineann príomhchuspóir agus príomhinneachar an ghnímh atá beartaithe. Dá bhrí sin, is é Airteagal 83(1) CFAE bunús dlí substainteach an chinnidh atá beartaithe, nó sainaithnítear san airteagal sin an gháinneáil aindleathach ar dhrugaí mar cheann de na coireanna a bhfuil gné thrasteorann ar leith ag baint leo agus cumhachtaíonn sé Parlaimint na hEorpa agus an Chomhairle chun rialacha íosta a bhunú maidir le cionta agus pionóis a shainiú i réimse na gáinneála aindleathaí ar dhrugaí. 4.3.Geoiméadracht athraitheach Tá an Danmhairg faoi cheangal ag Cinneadh Réime 2004/757/CGB ón gComhairle mar ab infheidhme go dtí an 21 Samhain 2018 agus foráiltear in Airteagal 1 de sin go gciallóidh ‘drugaí’ aon cheann de na substaintí a chumhdaítear leis an gCoinbhinsiún um Dhrugaí Támhshuanacha nó leis an gCoinbhinsiún maidir le Substaintí Síceatrópacha. Ós rud é go mbíonn tionchar ag cinntí sceidealaithe an Choimisiúin um Dhrugaí Támhshuanacha ar rialacha comhchoiteanna a bhfuil an Danmhairg faoi cheangal acu i réimse na gáinneála aindleathaí ar dhrugaí, bíonn an Danmhairg rannpháirteach i nglacadh Cinnidh ón gComhairle lena mbunaítear an seasamh atá le glacadh thar ceann an Aontais nuair a ghlacfar na cinntí sin maidir le sceidealú. Tá Éire faoi cheangal ag an gCinneadh Réime agus dá bhrí sin bíonn sí rannpháirteach i nglacadh Cinnidh ón gComhairle lena mbunaítear an seasamh atá le glacadh thar ceann an Aontais nuair a ghlacfar na cinntí sin maidir le sceidealú. 4.4.Conclúid Is é Airteagal 83(1) CFAE i gcomhar le hAirteagal 218(9) CFAE bunús dlí an togra seo. 5.IMPLEACHTAÍ BUISÉADACHA

Níl aon impleachtaí buiséadacha ann. 2023/0001 (NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh, thar ceann an Aontais Eorpaigh, sa 66ú seisiún den Choimisiún um Dhrugaí Támhshuanacha maidir le sceidealú substaintí faoin gCoinbhinsiún Aonair um Dhrugaí Támhshuanacha 1961, arna leasú ag Prótacal 1972, agus faoin gCoinbhinsiún maidir le Substaintí Síceatrópacha 1971 TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 83(1), i gcomhar le hAirteagal 218(9) de, Ag féachaint don togra ón gCoimisiún Eorpach, De bharr an mhéid seo a leanas: (1)Tháinig Coinbhinsiún Aonair na Náisiún Aontaithe um Dhrugaí Támhshuanacha 1961, arna leasú le Prótacal 1972 (‘an Coinbhinsiún um Dhrugaí Támhshuanacha’), i bhfeidhm an 8 Lúnasa 1975. (2)De bhun Airteagal 3 den Choinbhinsiún um Dhrugaí Támhshuanacha, féadfaidh an Coimisiún um Dhrugaí Támhshuanacha a chinneadh substaintí a chur leis na Sceidil a ghabhann leis an gCoinbhinsiún sin. Ní féidir leis athruithe a dhéanamh ar na Sceidil ach amháin i gcomhréir le moltaí na hEagraíochta Domhanda Sláinte (EDS), ach is féidir leis cinneadh a dhéanamh freisin gan na hathruithe atá molta ag EDS a dhéanamh. (3)Tháinig Coinbhinsiún na Náisiún Aontaithe maidir le Substaintí Síceatrópacha 1971 (‘an Coinbhinsiún maidir le Substaintí Síceatrópacha’) i bhfeidhm an 16 Lúnasa 1976. (4)De bhun Airteagal 2 den Choinbhinsiún um Dhrugaí Támhshuanacha, féadfaidh an Coimisiún um Dhrugaí Támhshuanacha a chinneadh substaintí a chur leis na Sceidil a ghabhann leis an gCoinbhinsiún sin nó iad a bhaint díobh, ar bhonn mholtaí EDS. Tá cumhachtaí lánroghnacha leathana aige tosca eacnamaíocha, sóisialta, dlíthiúla, riaracháin agus eile a chur san áireamh, ach ní fhéadfaidh sé gníomhú go treallach. (5)Bíonn iarmhairtí díreacha ag athruithe ar na Sceidil a ghabhann leis an dá Choinbhinsiún ar raon feidhme dhlí an Aontais i réimse an rialaithe drugaí. Tá feidhm ag Cinneadh Réime 2004/757/CGB ón gComhairle maidir le substaintí a liostaítear sna Sceidil a ghabhann leis na Coinbhinsiúin sin. Dá réir sin, déanann aon athrú ar na Sceidil atá i gceangal leis na Coinbhinsiúin difear díreach do rialacha coiteanna de chuid an Aontais agus athraíonn sé raon feidhme na rialacha sin, i gcomhréir le hAirteagal 3(2) den Chonradh ar Fheidhmiú an Aontais Eorpaigh. (6)Tá an Coimisiún um Dhrugaí Támhshuanacha le cinntí a ghlacadh, le linn a 66ú seisiún is beartaithe a thionól ón 13 go dtí an 17 Márta 2023 i Vín, maidir le seacht substaint nua a chur le Sceidil na gCoinbhinsiún thuasluaite. (7)Níl an tAontas ina pháirtí sa Choinbhinsiún um Dhrugaí Támhshuanacha ná sa Choinbhinsiún um Shubstaintí Síceatrópacha. Tá stádas breathnóra nach bhfuil cearta vótála aige sa Choimisiún um Dhrugaí Támhshuanacha ach tá 12 Bhallstát le bheith ina gcomhaltaí sa Choimisiún sin agus ceart vótála acu i mí an Mhárta 2023. Is gá don Chomhairle, dá bhrí sin, údarú a thabhairt do na Ballstáit sin seasamh an Aontais a chur in iúl maidir le sceidealú substaintí faoin gCoinbhinsiún um Dhrugaí Támhshuanacha agus faoin gCoinbhinsiún maidir le Substaintí Síceatrópacha ós rud é gur faoi inniúlacht eisiach an Aontais a thagann na cinntí maidir le substaintí nua a chur leis na Sceidil a ghabhann leis na Coinbhinsiúin. (8)Mhol an Eagraíocht Dhomhanda Sláinte ceithre shubstaint nua a chur le Sceideal I a ghabhann leis an gCoinbhinsiún um Dhrugaí Támhshuanacha, agus trí shubstaint nua a chur le Sceideal II a ghabhann leis an gCoinbhinsiún maidir le Substaintí Síceatrópacha. (9)Déanann an Lárionad Faireacháin Eorpach um Dhrugaí agus um Andúil i nDrugaí faireachán ar gach substaint a d’athbhreithnigh Coiste Saineolaithe na hEagraíochta Domhanda Sláinte ar Spleáchas ar Dhrugaí (‘an Coiste Saineolaithe’) agus a mhol an Eagraíocht Dhomhanda Sláinte a sceidealú mar shubstaint shícighníomhach nua faoi théarmaí Rialachán (CE) Uimh. 1920/2006 ó Pharlaimint na hEorpa agus ón gComhairle. (10)De réir mheasúnú an Choiste Saineolaithe ar Spleáchas ar Dhrugaí, is cannaibionóideach sintéiseach é ADB-BUTINACA (ainm IUPAC: N‑[1-(aimíneacarbóinil)-2,2-démheitiolpróipil]-1-búitil-1H‑iondasól-3-carbocsaimíd) atá díorthaithe ón iondasól agus darb é an eanantaiméir S an chomhdhúil ghníomhach (Uimh. CAS: 2682867-55-4). Níl aon úsáid theiripeach ag ADB-BUTINACA agus níl údarú margaíochta faighte ina leith mar tháirge míochaine. Tá a dhóthain fianaise ann go bhfuil mí-úsáid á baint as ADB-BUTINACA nó gur dócha go mbainfear mí-úsáid as agus gur féidir é a bheith ina fhadhb sláinte poiblí agus ina fhadhb shóisialta a fhágann gur gá an tsubstaint a chur faoi rialú idirnáisiúnta. Dá bhrí sin, molann EDS go gcuirfí ADB-BUTINACA i Sceideal II a ghabhann leis an gCoinbhinsiún maidir le Substaintí Síceatrópacha. (11)Braitheadh ADB-BUTINACA i 26 Bhallstát agus rialaítear é i gcúig Bhallstát ar a laghad. Tá dian‑fhaireachán á dhéanamh ar ADB-BUTINACA faoi láthair ag an Lárionad Faireacháin Eorpach um Dhrugaí agus um Andúil i nDrugaí. B’ábhar é d’fholáireamh a bhain leis an tsláinte phoiblí a d’eisigh Córas Luathrabhaidh an Aontais Eorpaigh. Luaitear ADB-BUTINACA in dhá fholáireamh a bhaineann leis an tsláinte phoiblí freisin. Bhí baint aige le teagmhais dhíobhálacha thromchúiseacha a thuairiscigh dhá Bhallstát, lena n‑áirítear 14 bhás.

(12)Dá bhrí sin, ba cheart do na Ballstáit an seasamh a ghlacadh go gcuirfí ADN‑BUTINACA le sceideal II a ghabhann leis an gCoinbhinsiún maidir le Substaintí Síceatrópacha. (13)De réir mheasúnú an Choiste Saineolaithe, is ópóideach beinsimíodasóil í an phrótonaitiséin (ainm IUPAC: N,N‑dé-eitil-5-nitrea-2-[(4-própocsaifeinil)meitil]-1-H‑beinsimíodasól-1-eiteanaimín). Sintéisíodh an phrótonaitiséin den chéad uair mar mhalairt ar an moirfín ach níl aon úsáid theiripeach cheadaithe ag an bprótonaitiséin. Tá a dhóthain fianaise ann go bhfuil mí-úsáid á baint as an bprótonaitiséin nó gur dócha go mbainfear mí-úsáid aisti agus gur féidir í a bheith ina fadhb sláinte poiblí agus ina fadhb shóisialta a fhágann gur gá an tsubstaint a chur faoi rialú idirnáisiúnta. Dá bhrí sin, molann EDS go gcuirfí an phrótonaitiséin i Sceideal I a ghabhann leis an gCoinbhinsiún um Dhrugaí Támhshuanacha. (14)Braitheadh an phrótonaitiséin in dhá Bhallstát agus rialaítear í i dtrí Bhallstát ar a laghad. Tá dian‑fhaireachán á dhéanamh ar an bprótonaitiséin faoi láthair ag an Lárionad Faireacháin Eorpach um Dhrugaí agus um Andúil i nDrugaí. Níor tuairiscíodh aon fhaisnéis don Lárionaid Faireacháin Eorpaigh um Dhrugaí agus um Andúil i nDrugaí maidir leis an bprótonaitiséin. (15)Dá bhrí sin, ba cheart do na Ballstáit an seasamh a ghlacadh go gcuirfí an phrótonaitiséin le sceideal I a ghabhann leis an gCoinbhinsiún maidir le Substaintí Síceatrópacha. (16)De réir mheasúnú an Choiste Saineolaithe, is ópóideach sintéiseach díorthaithe ón mbeinsimíodasól í an eitiséin (ainm IUPAC: 2-[(4-eatocsaifeinil)meitil]-N,N‑dé-eitil-1H‑beinsimíodasól-1-eatánaimín) agus struchtúr ceimiceach agus cógaseolaíochta aici atá cosúil le struchtúir drugaí atá sceidealaithe faoi Sceideal I (faoi Choinbhinsiúin 1961 na Náisiún Aontaithe) amhail an chlónaitiséin, an eatonaitiséin, agus an iseatóineataiséin. Rinneadh staidéar ar an eitiséin mar gheall ar a hairí anailgéiseacha ach ní heol aon úsáid leighis a bheith ag an eitiséin. Tá a dhóthain fianaise ann go bhfuil mí-úsáid á baint as an eitiséin nó gur dócha go mbainfear mí-úsáid aisti agus gur féidir í a bheith ina fadhb sláinte poiblí agus ina fadhb shóisialta a fhágann gur gá an tsubstaint a chur faoi rialú idirnáisiúnta. Dá bhrí sin, molann EDS go gcuirfí an eitiséin i Sceideal I a ghabhann leis an gCoinbhinsiún um Dhrugaí Támhshuanacha. (17)Braitheadh an eitiséin in ocht mBallstát agus rialaítear í i gcúig Bhallstát ar a laghad. Tá dian‑fhaireachán á dhéanamh ar an eitiséin faoi láthair ag an Lárionad Faireacháin Eorpach um Dhrugaí agus um Andúil i nDrugaí. Bhí baint aici le teagmhais dhíobhálacha thromchúiseacha a thuairiscigh dhá Bhallstát, lena n‑áirítear ceithre bhás. (18)Dá bhrí sin, ba cheart do na Ballstáit an seasamh a ghlacadh go gcuirfí an eitiséin le sceideal I a ghabhann leis an gCoinbhinsiún maidir le Substaintí Síceatrópacha. (19)De réir mheasúnú an Choiste Saineolaithe, is ópóideach sintéiseach díorthaithe ón mbeinsimíodasól í an eatóiniotaiseipín (ainm IUPAC: 2-[(4-eatocsaifeinil)meitil]-5-nitrea-1-(2-pioróilidin‑1-ileitil)-1H‑beinsimíodasól) agus struchtúr ceimiceach agus cógaseolaíochta aici atá cosúil le struchtúir drugaí atá sceidealaithe faoi Sceideal I (faoi Choinbhinsiúin 1961 na Náisiún Aontaithe) amhail an eatonaitiséin. Rinneadh staidéar ar an eatóiniotaiseipín mar gheall ar a hairí anailgéiseacha ach ní heol aon úsáid leighis a bheith ag an eatóiniotaiseipín. Tá a dhóthain fianaise ann go bhfuil mí-úsáid á baint as an eatóiniotaiseipín nó gur dócha go mbainfear mí-úsáid aisti agus gur féidir í a bheith ina fadhb sláinte poiblí agus ina fadhb shóisialta a fhágann gur gá an tsubstaint a chur faoi rialú idirnáisiúnta. Dá bhrí sin, molann EDS go gcuirfí an eatóiniotaiseipín i Sceideal I a ghabhann leis an gCoinbhinsiún um Dhrugaí Támhshuanacha. (20)Braitheadh an eatóiniotaiseipín in ocht mBallstát agus rialaítear é in dhá Bhallstát ar a laghad. Is féidir go ndíoltar an eatóiniotaiseipín, mar a dhéantar le hópóidigh nua eile, mar mhalairt ar ópóidigh atá rialaithe, agus bhí sí ina hábhar d’fholáireamh a bhain leis an tsláinte phoiblí a d’eisigh Córas Luathrabhaidh an Aontais Eorpaigh. Tá dian‑fhaireachán á dhéanamh ar an eatóiniotaiseipín faoi láthair ag an Lárionad Faireacháin Eorpach um Dhrugaí agus um Andúil i nDrugaí. Thuairiscigh tír amháin cás báis inar deimhníodh nochtadh don eatóiniotaiseipín. (21)Dá bhrí sin, ba cheart do na Ballstáit an seasamh a ghlacadh go gcuirfí an eatóiniotaiseipín le sceideal I a ghabhann leis an gCoinbhinsiún maidir le Substaintí Síceatrópacha. (22)De réir mheasúnú an Choiste Saineolaithe, is ópóideach sintéiseach é 2-meitil-AP-237 (ainm IUPAC: 1-{2-meitil-4-[(2E)-3-feinilpróp-2-ein‑1-il]pipioraisín‑1-il}bútán‑1-ón) a rangaítear go hiondúil ina 1-cionnaimilpipioraisín. Ní heol aon úsáid theiripeach a bheith ag 2-meitil-AP-237 agus níl údarú margaíochta faighte ina leith mar tháirge míochaine. Tá a dhóthain fianaise ann go bhfuil mí-úsáid á baint as 2-meitil-AP-237 nó gur dócha go mbainfear mí-úsáid as agus gur féidir é a bheith ina fhadhb sláinte poiblí agus ina fhadhb shóisialta a fhágann gur gá an tsubstaint a chur faoi rialú idirnáisiúnta. Dá bhrí sin, molann EDS go gcuirfí 2-meitil-AP-237 i Sceideal I a ghabhann leis an gCoinbhinsiún um Dhrugaí Támhshuanacha. (23)Braitheadh 2-meitil-AP-237 i sé Bhallstát agus rialaítear é i gceithre Bhallstát ar a laghad. Bhí baint aige le teagmhais dhíobhálacha thromchúiseacha, lena n‑áirítear cás amháin báis. (24)Dá bhrí sin, ba cheart do na Ballstáit an seasamh a ghlacadh go gcuirfí 2-meitil-AP-237 le sceideal I a ghabhann leis an gCoinbhinsiún maidir le Substaintí Síceatrópacha. (25)De réir mheasúnú an Choiste Saineolaithe, is caitíonón sintéiseach é alfa-PiHP (α-PiHP, ainm IUPAC: 4-meitil-1-feinil-2-(pioróilidin‑1-il)peantán‑1-ón). Ní heol aon úsáid theiripeach a bheith ag alfa-PiHP agus níl údarú margaíochta faighte ina leith mar tháirge míochaine. Tá a dhóthain fianaise ann go bhfuil mí-úsáid á baint as alfa-PiHP nó gur dócha go mbainfear mí-úsáid as agus gur féidir é a bheith ina fhadhb sláinte poiblí agus ina fhadhb shóisialta a fhágann gur gá an tsubstaint a chur faoi rialú idirnáisiúnta. Dá bhrí sin, molann EDS go gcuirfí alfa-PiHP i Sceideal II a ghabhann leis an gCoinbhinsiún maidir le Substaintí Síceatrópacha. (26)Braitheadh alfa-PiHP in 18 mBallstát agus rialaítear é i seacht mBallstát ar a laghad. B’ábhar é alfa-PiHP d’fholáireamh a bhain leis an tsláinte phoiblí a d’eisigh Córas Luathrabhaidh an Aontais Eorpaigh. Bhí baint aige le teagmhais dhíobhálacha thromchúiseacha a thuairiscigh Ballstát amháin, lena n‑áirítear ceithre bhás, agus braitheadh é i samplaí bitheolaíocha a bhí nasctha le teagmhais dhíobhálacha thromchúiseacha a thuairiscigh ceithre Bhallstát. (27)Dá bhrí sin, ba cheart do na Ballstáit an seasamh a ghlacadh go gcuirfí alfa-PiHP le sceideal II a ghabhann leis an gCoinbhinsiún maidir le Substaintí Síceatrópacha. (28)De réir mheasúnú an Choiste Saineolaithe, is caitíonón sintéiseach é 3-meitilmeatcaitíonón (3-MMC, ainm IUPAC: 2-(meitilaimín)-1-(3-meitilfeinil)própán‑1-ón) agus is isiméir shuímh é de 4-meitilmeatcaitíonón (4-MMC, meifeadrón) atá faoi rialú idirnáisiúnta (Sceideal II a ghabhann leis an gCoinbhinsiún maidir le Substaintí Síceatrópacha). Rinneadh athbhreithniú criticiúil ar 3-MMC in 2016, ach cinneadh athbhreithniú criticiúil eile a iarraidh, a bheadh le plé ag cruinniú ina dhiaidh sin, ar feitheamh faisnéise breise. Aimsíodh roinnt iarratas ar phaitinn ina raibh úsáid 3-MMC san áireamh ach níor aimsíodh aon triail chliniciúil reatha maidir le húsáid theiripeach 3-MMC. Maille leis sin, níl aon úsáid aitheanta ag 3-MMC sa mhíochaine dhaonna ná sa mhíochaine thréidliachta san Aontas. (29)Rinne coiste eolaíoch an Lárionad Faireacháin Eorpach um Dhrugaí agus um Andúil i nDrugaí measúnú ar na rioscaí a bhaineann le 3-MMC agus cuireadh 3-MMC san áireamh cheana féin sa sainmhíniú ar ‘dhruga’ faoi Chinneadh Réime 2004/757/CGB le Treoir Tarmligthe (AE) 2022/1326 ón gCoimisiún. Tá dian‑fhaireachán á dhéanamh ar 3-MMC faoi láthair ag an Lárionad Faireacháin Eorpach um Dhrugaí agus um Andúil i nDrugaí. Tráth a rinneadh an measúnú riosca, i mí na Samhna 2021, bhí 3-MMC braite i 23 Bhallstát. Bhí 27 mbás san iomlán inar deimhníodh nochtadh do 3-MMC tuairiscithe ag cúig Bhallstát agus bhí 14 nimhiú géar neamh‑mharfach inar deimhníodh nochtadh do 3-MMC tuairiscithe ag ceithre Bhallstát. (30)Dá bhrí sin, ba cheart do na Ballstáit an seasamh a ghlacadh go gcuirfí 3-MMC le sceideal II a ghabhann leis an gCoinbhinsiún maidir le Substaintí Síceatrópacha. (31)Is iomchuí an seasamh atá le glacadh thar ceann an Aontais sa Choimisiún um Dhrugaí Támhshuanacha a shuí, mar beidh na cinntí éagsúla maidir le sceidealú i ndáil leis na naoi substaint in ann tionchar cinntitheach a imirt ar inneachar dhlí an Aontais, mar atá, Cinneadh Réime 2004/757/CGB.